Με ιδιαίτερη χαρά χαιρετίζω τις εργασίες της ημερίδας «Παλιές και νέες απειλές για την παγκόσμια πολιτιστική κληρονομιά. Ο ρόλος της πρόληψης», που συμπίπτει και τιμά τα 70 χρόνια από την κατάρτιση της Σύμβασης της UNESCO για την προστασία της πολιτιστικής κληρονομιάς σε περίπτωση ένοπλης σύρραξης, της γνωστής Σύμβασης της Χάγης, αλλά και τα 25 χρόνια από την κατάρτιση του Δεύτερου Πρωτοκόλλου της.

Η Σύμβαση της Χάγης αποτελεί την πρώτη χρονικά από μια σειρά Συμβάσεων, που αναφέρονται στην προστασία της πολιτιστικής κληρονομιάς, σε διεθνές επίπεδο, ως κοινού αγαθού της ανθρωπότητας και ήρθε να υπογραμμίσει την οικουμενικότητα της πολιτιστικής κληρονομιάς, τον χαρακτήρα της ως πανανθρώπινου αγαθού, αλλά και την ανάγκη της διεθνούς συνεργασίας για την προστασία της. Καταρτίστηκε, πριν από 70 χρόνια στον απόηχο του Β΄ Παγκόσμιου Πολέμου, με νωπές ακόμη τις μνήμες και χαίνοντα τα τραύματα της αιματηρότερης σύρραξης στην ιστορία της ανθρωπότητας.. Οταν έγιναν συνείδηση, με τον πιο δραματικό τρόπο, οι συνέπειες των ένοπλων συρράξεων σε ιστορικές πόλεις και μνημεία.

Στα τέλη της δεκαετίας του ’80 και τις αρχές του ’90, οι πράξεις βαρβαρότητας, οι οποίες διεπράχθησαν σε βάρος της πολιτιστικής κληρονομιάς κατά τη διάρκεια των πολλών συρράξεων, που ξέσπασαν εκείνη την περίοδο, έφεραν τη διεθνή κοινότητα αντιμέτωπη με νέες προκλήσεις. Έτσι, ξεκίνησαν διαπραγματεύσεις σε διεθνές επίπεδο που οδήγησαν στην υιοθέτηση του Β΄ Πρωτοκόλλου της Σύμβασης, 25 χρόνια πριν, το Μάρτιο του 1999, στη Χάγη. Το Δεύτερο Πρωτόκολλο της Σύμβασης, που υπεγράφη το 1999 πάλι στη Χάγη, ήρθε να επαυξήσει και να αποσαφηνίσει το διεθνές θεσμικό πλαίσιο, αλλά και να τονίσει ότι οι απειλές εξακολουθούσαν να υφίστανται σε ποικίλες μορφές και ένταση.

Η Σύμβαση της Χάγης αποτελεί ένα πραγματικό ορόσημο για την προστασία της πολιτιστικής κληρονομιάς. Ο συμβολισμός και η αίγλη της παραμένουν, ως εκ τούτου αμείωτες. Στο πρακτικό επίπεδο, οι πόλεμοι εξακολουθούν να συνιστούν μείζονα απειλή για την πολιτιστική κληρονομιά: Ας δούμε πόσες ένοπλες συγκρούσεις βρίσκονται επί του παρόντος σε εξέλιξη, και μάλιστα σε περιοχές που βρίθουν σημαντικών μνημείων.

Σήμερα, οι απειλές για την πολιτιστική κληρονομιά έχουν πολλαπλασιαστεί και ποικίλουν σε μορφές και ένταση. Γιατί πλάι στους πολέμους, το πολιτιστικό απόθεμα θέτουν σε κίνδυνο η κλιματική αλλαγή, οι αναγκαστικές μετακινήσεις πληθυσμών, η παράνομη διακίνηση πολιτιστικών αγαθών και πλήθος άλλων ανθρωπογενών απειλών. Συνηθέστατα, μάλιστα, οι απειλές αυτές συμπίπτουν και αλληλοτροφοδοτούνται, με ολέθριο αντίκτυπο σε μνημεία, αρχαιολογικούς χώρους, ακόμη και για την άυλη πολιτιστική κληρονομιά. Ας σκεφτούμε μόνον πώς ανθεί, για παράδειγμα, το λαθρεμπόριο αρχαιοτήτων σε εμπόλεμες ζώνες, όπου καταλύεται κάθε έννοια νομιμότητας.

Η σημερινή ημερίδα έρχεται, όχι μόνο να μας επισημάνει τις πολυπλόκαμες αυτές απειλές και τη διαφοροποίησή τους, αλλά και να καταδείξει ότι το πλέον πρόσφορο μέτρο για την ανάσχεσή τους είναι η διεθνής συνεργασία και συνεννόηση. Οι διατάξεις της Σύμβασης της Χάγης και του Δεύτερου Πρωτοκόλλου ασφαλώς και διατηρούν ακέραια τη νομική τους δεσμευτικότητα. Σκοπός, όμως, είναι να επαναβεβαιωθεί εμφατικά και το πνεύμα τους, ιδίως στον τομέα της πρόληψης, δεδομένου ότι οι νέες απειλές είναι εξαιρετικά σύνθετες. Δεν σταματούν σε σύνορα και, κυρίως, εκδηλώνονται πλέον και υπό συνθήκες ειρήνης.

Το πλήθος και το κύρος των συμμετεχόντων στην σημερινή ημερίδα, την οποία διοργανώνει το Υπουργείο Πολιτισμού δια της Διεύθυνσης Προϊστορικών και Κλασικών Αρχαιοτήτων της Γενικής Διεύθυνσης Αρχαιοτήτων και Πολιτιστικής Κληρονομιάς, εγγυάται την επιτυχία της ημερίδας, η οποία είναι βέβαιο ότι θα μας προικίσει με άκρως ενδιαφέρουσες εισηγήσεις, που ευχής έργον είναι να αποτελέσουν εναύσματα για συγκεκριμένες και αποδοτικές δράσεις. Επομένως, χωρίς, ελπίζω, να προκαταλαμβάνω όσα θα ειπωθούν, θα ήθελα επιγραμματικά να τονίσω ότι μία από τις κορυφαίες προτεραιότητες του Υπουργείου Πολιτισμού και των υπηρεσιών του είναι η προστασία της πολιτιστικής κληρονομιάς. Ενσώματης και άυλης, ανεξαρτήτως της γεωγραφικής της θέσης, της μορφής και του χρονικού της βάθους.

Στο πλαίσιο αυτό, νομίζω ότι είναι εξαιρετικά εύγλωττοι οι εκατοντάδες επαναπατρισμοί παρανόμως εξαχθέντων πολιτιστικών αγαθών, ιδίως αρχαιοτήτων, που κάθε χρόνο αυξάνονται. Χάρη στη συνεκτική πολιτική που ακολουθούμε, αξιοποιώντας κάθε θεσμικό εργαλείο που διαθέτουμε. Ας μην λησμονούμε, ότι πολλά από τα αριστουργήματα που επιστρέφουν οριστικά στην κοιτίδα τους, έφυγαν παράνομα από την Ελλάδα, αν όχι σε περιόδους ένοπλης σύγκρουσης, σε εποχές, ας το πούμε έτσι, αναστάτωσης και αστάθειας.

Παράλληλα, το Υπουργείο Πολιτισμού εργάζεται συστηματικά για τη θωράκιση του μνημειακού μας αποθέματος από τις επιπτώσεις της κλιματικής αλλαγής. Εκπονούμε Διαχειριστικά Σχέδια για την πλειονότητα των εγγεγραμμένων μνημείων στον Κατάλογο Παγκόσμιας Κληρονομιάς της UNESCO, αλλά και για άλλα μνημεία μείζονος σημασίας, όπως π.χ. οι αρχαιολογικοί χώροι του Κεραμικού ή της Νικόπολης. Στα σχέδια προβλέπεται, μεταξύ άλλων, η πρόληψη για το σχεδιασμό και την εφαρμογή μέτρων διαφύλαξης και διάσωσης των πολιτιστικών αγαθών σε περίπτωση έκτακτης ανάγκης. Επιπλέον, βρίσκεται σε εξέλιξη πιλοτικό πρόγραμμα για την κατάρτιση εξειδικευμένων Σχεδίων Διαχείρισης Κινδύνων για τους αρχαιολογικούς χώρους της Ακρόπολης των Αθηνών, των Μυκηνών, της Τίρυνθας και της Μονής Δαφνίου, αλλά και του Εθνικού Στρατηγικού Σχεδιου για την πρόληψη των επιπτώσεων της κλιματικής κρίσης επί του πολιτιστικού αποθέματος. Η Ελλάδα βρίσκεται στη διεθνή πρωτοπορία στον κρίσιμο αυτό τομέα, συσσωρεύοντας ογκώδη εμπειρία και αναπτύσσοντας πρότυπη και καινοτόμο μεθοδολογία, την οποία μέσω των διεθνών διμερών και πολυμερών συμφωνιών μοιράζεται με άλλες χώρες.

Από το βήμα αυτό, θα ήθελα να ευχαριστήσω και να συγχαρώ στο πρόσωπο της Προϊσταμένης της Διεύθυνσης Προϊστορικών και Κλασικών Αρχαιοτήτων Έλενας Κουντούρη, όλα τα αρμόδια στελέχη της υπηρεσίας της για την διοργάνωση της σημερινής ημερίδας Είμαι βέβαιη ότι οι εργασίες της θα καταλήξουν σε εξαιρετικά χρήσιμα συμπεράσματα και θα εμπλουτίσουν το οπλοστάσιό μας για την πολύπλευρη προστασία της πολιτιστικής κληρονομιάς και τη θωράκισή της έναντι παντοειδών απειλών.

Σας ευχαριστώ.